Overfald og drama på byggepladsen

Billeder af sikkerhedsbrud er løbende taget af stilladsarbejdere, som har passeret byggepladsen, og den første billeddokumentation satte i slutningen af oktober gang i en faglig sag.

2. december udspillede et større drama sig så på byggepladsen i København, hvor dele af stilladset blev væltet af stilladsarbejdere organiseret under 3F, der påstod, at underentreprenørererne heller ikke lever op til danske overenskomster.

Ugen efter trådte en anonym konsulent fra Dansk El-Forbund frem.

Han ønskede at "nuancere billede af", hvorfor demonstrationen endte med et væltet stillads i bedste tv-sendetid, og fortalte, at han tidligere var blevet overfaldet foran stilladset, da han var forbi for at dokumentere forholdene på byggepladsen.

Ikke til at holde ud

Hvorfor en faglig konflikt endte med en voldsom demonstration, kunne Freddy Ridderhaugen ikke svare præcist på ved pressemødet.

- Mit gæt er, at det var, fordi en af de faglige sekretærer er blev banket. Det har fået sindene i kog, sagde han, mens han senere også understregede, at "det ikke er til at holde ud", når man "åbenlyst kan se fejl og mangler fortsætte ved højlys dag".

At Arbejdstilsynet efter sine to besøg på byggepladsen ikke har fundet grund til anmærkninger, mener Freddy Ridderhaugen ikke er bevis for, at der ikke er sket sikkerhedsbrud.

- Arbejdstilsynet har skrevet, at de ikke har fundet noget, der giver anledning til bekymring i de inspicerede områder. At tage Arbejdstilsynets besøg på dele af en byggeplads til indtægt for, at alt så er i orden, er simpelthen et falsum, siger Freddy Ridderhaugen.

Ingen kommentar fra DS Byggeri

Efter pressemødet har DR Nyheder forsøgt at få en kommentar fra DS Byggeri, der havde sat det omstridte stillads op på byggepladsen, men det er efter flere forsøg ikke lykkedes.

DR Nyheder har dog været i kontakt med totalentreprenør på byggeprojektet i Lundtoftegade, Dansk Boligbyg A/S.

Hvad siger Arbejdstilsynet? Arbejdstilsynet ønsker ikke at stille op til interview, men skriver i en mail til DR Nyheder: ”Stilladsklubben har udtalt, at de har klaget over forholdene på byggepladsen, uden at Arbejdstilsynet har reageret. Det er ikke korrekt. Arbejdstilsynet har modtaget klager og reageret på disse. Arbejdstilsynet kommenterer af princip ikke på konkrete klager, så fx ansatte ikke kommer i klemme eller udstilles i offentligheden" "Arbejdstilsynet har besøgt byggepladsen på Tikøbsgade to gange uden at konstatere farlige forhold eller brud på arbejdsmiljøloven, herunder er stilladset blevet tjekket. Arbejdstilsynet havde desuden planlagt besøg 2. december, hvilket måtte aflyses pga. optøjerne. Arbejdstilsynet fører tilsyn med arbejdsmiljøloven, men ikke med ansattes lønforhold eller nationalitet. Lønforhold reguleres i Danmark af arbejdsmarkedets parter gennem overenskomster”.

Her afviser administrerende direktør, Anton Nørgaard, at kommentere sagen yderligere, men understreger alligevel, at Dansk Boligbyg A/S afventer en afgørelse i det fagretslige system.